[pic] | KOMISIA EURÓPSKYCH SPOLOČENSTIEV | Brusel, 25.9.2006 KOM(2006) 551 v konečnom znení OZNÁMENIE KOMISIE Ročná správa o implementácii nariadenia Rady (ES) 866/2004 z 29. apríla 2004 a o situácii, ktorá vznikla v dôsledku jeho uplatňovania Ročná správa o implementácii nariadenia Rady (ES) 866/2004 z 29. apríla 2004 a o situácii, ktorá vznikla v dôsledku jeho uplatňovania Úvod V nariadení Rady (ES) 866/2004 z 29. apríla 2004 o režime podľa článku 2 protokolu 10 Aktu o pristúpení[1] (ďalej len „nariadenie o demarkačnej línii“) sa v článku 11 ods. 1 stanovuje, že „Komisia predkladá Rade ročné správy, najneskôr od prvého roku po dátume nadobudnutia účinnosti tohto nariadenia, o vykonávaní nariadenia a situácii vyplývajúcej z jeho uplatňovania, pričom prípadne k takejto správe pripojí vhodné návrhy na jeho zmenu a doplnenie“ . Nariadenie o demarkačnej línii nadobudlo účinnosť 1. mája 2004. Definuje podmienky, na základe ktorých sa ustanovenia právnych predpisov EÚ uplatňujú na pohyb tovaru a osôb cez líniu rozdeľujúcu oblasti Cyperskej republiky, ktoré sú pod účinnou správou vlády Cyperskej republiky, a oblasti, v ktorých vláda Cyperskej republiky nevykonáva účinnú správu. Táto správa sa vzťahuje na obdobie od 1. mája 2005 do 30. apríla 2006. 1. VYKONÁVACIE OPATRENIA Dňa 3. augusta 2005 prijala Komisia nariadenie 1283/2005, ktorým sa dopĺňa a mení príloha I k nariadeniu o demarkačnej línii. Takýmto spôsobom sa rozšíril zoznam miest prechodu cez líniu o ďalšie tri miesta prechodu: Kato Pyrgos - Karavostasi, Kato Pyrgos – Kokkina a Kokkina – Pachyammos[2]. Dňa 4. októbra 2005 prijala Komisia nariadenie (ES) č. 1624/2005, ktoré umožňuje prepravu citrusových plodov cez demarkačnú líniu bez toho, aby podliehali clám alebo colným poplatkom s rovnocenným účinkom[3]. Dňa 27. februára prijala Rada nariadenie (ES) č. 389/2006, ktorým sa vytvára nástroj finančnej podpory na stimulovanie hospodárskeho rozvoja komunity tureckých Cyperčanov[4]. Stanovuje sa v ňom právny základ pre financovanie práce fytosanitárnych odborníkov a pre krytie nákladov iných činností, ktoré uľahčujú obchodovanie cez demarkačnú líniu. Komisia v súčasnosti pracuje na znení rozhodnutia o zrušení zákazov a stanovení podmienok, ktoré by sa uplatňovali na obchodovanie s určitými živočíšnymi produktmi v rámci nariadenia (ES) č. 866/2004, ktoré by malo určiť podmienky obchodovania s medom a rybami cez demarkačnú líniu. 2. PRECHOD OSÔB CEZ LÍNIU V súlade s článkom 2 nariadenia o demarkačnej línii Cyperská republika „vykonáva kontroly všetkých osôb, ktoré prekračujú líniu, s cieľom bojovať proti nezákonnému prisťahovalectvu štátnych príslušníkov tretích krajín a určiť a zabrániť akejkoľvek hrozbe pre verejnú bezpečnosť a verejnú politiku“ , zatiaľ čo v článku 3 sa uvádza, že „Cyperská republika vykonáva účinný dozor pozdĺž celej [demarkačnej] línie tak, aby odradil ľudí od obchádzania kontrol na miestach prechodu.“ V nariadení sa stanovuje stabilný právny rámec pre voľný pohyb Cyperčanov a iných občanov EÚ, ktorí denne prekračujú líniu na miestach prechodu. Podľa dostupných údajov bolo počas vykazovacieho obdobia registrovaných spolu 3 375 409 gréckych a tureckých Cyperčanov, ktorí prekročili líniu (1 195 594 gréckych Cyperčanov a 2 179 815 tureckých Cyperčanov). V súvislosti s každodennými prechodmi cez líniu neboli z kontrolných miest hlásené žiadne incidenty. Rastúci počet príslušníkov tretích krajín (mnohí majú víza, ktoré im poskytlo Turecko) nelegálne prekračujúcich demarkačnú líniu vzbudzuje vážne obavy. Podľa údajov poskytnutých úradmi Cyperskej republiky sa počet nelegálnych prisťahovalcov zadržaných po prechode cez demarkačnú líniu zvýšil zo 725 v roku 2002 na 3796 v roku 2003, 5287 v roku 2004 a 4748 počas deviatich mesiacov v roku 2005. Podľa toho istého zdroja sa väčšina nelegálnych prisťahovalcov neskôr uchádza o azyl (počet uchádzačov o azyl vzrástol z 950 v roku 2002, 4410 v roku 2003 na 9860 v roku 2004). Komisia zastáva názor, že je naďalej potrebné posiľňovať kontrolu línie vykonávanú zo strany Cyperskej republiky podľa článku 3 nariadenia. Komisia bude pokračovať v skúmaní aspektov súvisiacich s pôvodom tejto vlny nelegálnych prisťahovalcov. S cieľom riešiť tento problém začali útvary Komisie dialóg na pracovnej úrovni s kompetentnými orgánmi Cyperskej republiky. V tejto súvislosti bol v Bruseli v decembri 2005 zorganizovaný workshop so zameraním na problém nelegálneho prechodu demarkačnej línie, ktorý poskytol možnosť výmeny informácií a diskutovania o opatreniach, ktoré bude potrebné v budúcnosti prijať. Ako naznačili zástupcovia Cyperskej republiky, opatrenia môžu zahŕňať aj zvýšenie stavu personálu v oblasti migračného toku (vrátane polície), vytvorenie nových centier pre zadržaných nelegálnych prisťahovalcov, nákup ďalšieho vybavenia na dozor pozdĺž demarkačnej línie, zavedenie reštriktívnejších pravidiel, pokiaľ ide o vydávanie víz a práva žiadateľov o azyl, ako aj začatie informačnej kampane s cieľom odradiť potenciálnych nelegálnych prisťahovalcov a žiadateľov o azyl vstupovať na územie, ktoré je pod účinnou správou Cyperskej republiky. Zatiaľ čo rozhodnutie o zvýšení stavu personálu a centrách pre zadržaných už bolo prijaté, dohoda o zvyšných opatreniach zostáva (v čase stretnutia) stále otvorená a vyžaduje si ďalšie rozhovory v rámci vlády. Komisia odporučila, aby orgány Cyperskej republiky podnikli konkrétne kroky s cieľom splniť si svoje povinnosti vyplývajúce z nariadenia o demarkačnej línii, aj vzhľadom na budúcu účasť Cypru v schengenskom priestore. I keď demarkačná línia nepredstavuje vonkajšie hranice, mala by Cyperská republika dohliadať na demarkačnú líniu efektívne a súčasne nebrániť obidvom komunitám v kontakte. 3. PREPRAVA TOVARU CEZ LÍNIU 3.1. Hodnota obchodovania Turecko-cyperská obchodná komora poskytovala v súlade s článkom 8 nariadenia Komisie (ES) 1480/2004[5] v mesačných správach informácie o druhu, objeme a hodnote tovaru, ku ktorému vystavila sprievodné dokumenty. Podobne aj orgány Cyperskej republiky oznamovali Komisii v mesačných správach druh, objem a hodnotu tovaru. Tieto správy sa týkali tovaru dovážaného na územie, ktoré je pod účinnou správou vlády, cez prechody Pergamos a Strovilia podliehajúce správe Východného výsostného územia. Podľa vyjadrenia Turecko-cyperskej obchodnej komory predstavovala celková hodnota tovaru, ku ktorému počas vykazovacieho obdobia vydala sprievodné dokumenty sumu 2 237 869 EUR, zatiaľ čo hodnota tovaru, s ktorým sa skutočne obchodovalo, bola 1 933 067 EUR[6]. Podľa informácií Komisie neboli v dôsledku zrušenia niektorých objednávok vydané sprievodné dokumenty k tovaru ku všetkým žiadostiam predloženým Turecko-cyperskej obchodnej komore. Keďže boli dokumenty niekedy vydané iba pre odhadnuté, a nie presné množstvo tovaru (napr. v prípade zeleniny), bolo množstvo, a teda aj hodnota tovaru, ktorý bol napokon prepravený cez líniu, nižšie, než sa uvádzalo v sprievodných dokumentoch (ďalším dôvodom bol pokles počtu potenciálnych zákazníkov). Rozdiel je aj medzi údajmi o hodnote tovaru, ktorý bol prepravený cez líniu, poskytnutými Turecko-cyperskou obchodnou komorou a údajmi poskytnutými Cyperskou republikou[7]. Prvý zdroj uvádzal sumu 1 933 067 EUR a druhý 1 734 770 EUR[8]. Podľa informácií Komisie neboli sprievodné dokumenty pri prechode cez líniu predložené alebo skontrolované vždy. Naproti tomu údaje za predchádzajúce vykazovacie obdobie ukazujú nárast celkovej hodnoty tovaru prepravovaného cez líniu. Podľa správ poskytnutých Turecko-cyperskou obchodnou komorou bola celková obchodná hodnota tovaru, ktorý bol skutočne prepravený cez líniu okolo 1 933 067 EUR v porovnaní so sumou 1 000 617 EUR za posledné vykazovacie obdobie (je však potrebné uviesť, že predchádzajúce vykazovacie obdobie bolo kratšie, pretože nariadenie o demarkačnej línii sa začalo plne uplatňovať až od augusta 2004). Priemerná mesačná hodnota obchodovaného tovaru sa značne zvýšila, z 99 000 EUR za posledné vykazovacie obdobie na 161 089 EUR. 3.2. Druh tovaru Údaje týkajúce sa druhu obchodovaného tovaru vykazujú obmedzený počet nových produktov, ktoré sú prepravované cez líniu (napr. elektronické a kuchynské zariadenia). Ich zavedenie však v mnohých prípadoch značne (i keď len dočasne) prispelo k zvýšeniu mesačnej obchodnej hodnoty[9]. Podobne ako v predchádzajúcom vykazovacom období predstavovali výrobky z dreva, nábytok, zelenina, elektronické zariadenia, výrobky z plastu a papiera hlavnú skupinu výrobkov, s ktorými sa obchodovalo[10]. Orgány Cyperskej republiky uvalili podľa článku 4 ods. 2 nariadenia o demarkačnej línii clá na poľnohospodárske produkty, v prípade ktorých vznikal nárok na vývozné náhrady alebo intervenčné opatrenia. Obchodovanie cez demarkačnú líniu bolo realizované výhradne za účelom obchodu v rámci ostrova s jedinou výnimkou: iba v jednom prípade bol cez demarkačnú líniu prepravený tovar s destináciou mimo Cyperskej republiky. Zásielka 1 112 kg cyperských sladkostí (cukrovinky) v hodnote 1 112 CYP putovala 30. decembra 2005 z prístavu Limassol do Spojeného kráľovstva. 3.3. Zistené nezrovnalosti Od novembra 2005 bolo zistených sedem nezrovnalostí, pri ktorých nebola povolená preprava tovaru cez líniu. V štyroch z týchto prípadov (týkali sa nábytku, kuchynského nábytku, vykurovacích zariadení a krmív pre zvieratá) neboli k dispozícii sprievodné dokumenty. Zvyšné prípady zahŕňali jeden prípad (týkal sa plastových uzáverov fliaš), kde neboli k dispozícii požadované certifikáty, jeden prípad, kde označenie tovaru značkou nebolo v súlade s požiadavkami na takéto označenie, a jeden prípad produktu živočíšneho pôvodu, pre ktorý podľa článku 4 ods. 9 nariadenia nebol povolený jeho predaj cez demarkačnú líniu. 3.4. Prekážky a ťažkosti spojené s pohybom tovaru Naďalej existujú mnohé prekážky, ktoré bránia v obchodovaní cez demarkačnú líniu. Úžitkové vozidlá tureckých Cyperčanov, ako sú autobusy, nákladné vozidlá, vozidlá taxi služby, minibusy a prenajaté automobily, sa nemôžu voľne pohybovať po ostrove. Cyperská republika neuznáva osvedčenia o technickom stave úžitkových vozidiel a ani profesionálne vodičské preukazy vydávané orgánmi tureckých Cyperčanov. Cyperská republika začala s prípravami legislatívy s cieľom zjednodušiť pre nákladné automobily tureckých Cyperčanov transport tovaru cez demarkačnú líniu. Počas vykazovacieho obdobia však nebolo prijaté žiadne rozhodnutie týkajúce sa tejto otázky. Pri niekoľkých príležitostiach boli zorganizované protesty grécko-cyperských vodičov nákladných áut s cieľom vyjadriť výhrady voči snahám liberalizovať používanie nákladných automobilov tureckých Cyperčanov pri obchodovaní cez demarkačnú líniu. Ako ďalší príklad prekážky, ktorá by mohla obmedziť obchod cez líniu, boli hlásené ťažkosti, ktorým čelia obchodníci z radov tureckých Cyperčanov v Cyperskej republike v oblasti reklamy v tlači. Komisia obdržala niekoľko sťažností od turecko-cyperských obchodníkov, ktoré sa týkali prieťahov pri colnom odbavovaní tovaru pri prechode líniou vrátane tovaru, ktorý je cez líniu prepravovaný iba na dočasný účel – vystavenie na veľtrhu na území, ktoré je pod účinnou správou vlády. Orgány Cyperskej republiky vysvetlili prieťahy ako dôsledok uplatňovania požiadaviek na bezpečnosť potravín alebo ako potrebu posúdiť, či tovar neobsahuje nejaké zložky, pri ktorých sa uplatňujú vývozné náhrady alebo intervenčné opatrenia (napr. cukor) a ktoré by mali byť (v súlade s nariadením o demarkačnej línii) preclené. V jednom prípade upozornila Cyperská republika Komisiu na podozrenie, že paradajky predávané cez demarkačnú líniu pochádzajú z Turecka. Komisia podozrenie preskúmala a dospela k záveru, že informácia nebola pravdivá. Zásielka 22 ton citrusových plodov, ktorá mala byť po preprave cez demarkačnú líniu dopravená z prístavu Limassol (nachádzajúceho sa na území, ktoré je pod účinnou správou vlády) do členského štátu EÚ, mala prekročiť líniu 31. marca 2006. Po protestoch robotníkov pracujúcich v prístave a vodičov nákladných automobilov, ktoré boli zorganizované v prístave Famagusta a na kontrolnom mieste, kde malo dôjsť k colnému odbaveniu zásielky, však dodávateľ transakciu 29. marca zrušil. Obchodník sa sťažoval na rôzne formy nátlaku zo strany komunity tureckých Cyperčanov, ktoré boli na neho vyvíjané s cieľom prinútiť ho zrušiť transakciu. Zástupcovia Spojeného kráľovstva informovali Komisiu o praktických ťažkostiach úradov Východného výsostného územia pri nakladaní s tovarom, ktorý si vyžaduje fytosanitárny certifikát, súvisiacich s nedostatočným technickým vybavením. Je potrebné uviesť, že obchodovanie z územia, ktoré je pod účinnou správou vlády do severnej časti Cypru dosiahlo v súlade s údajmi poskytnutými zo strany Cyperskej obchodnej a priemyselnej komory za vykazovacie obdobie hodnotu 442 408 EUR, čo predstavuje menej ako štvrtinu obchodovania smerom na územie, ktoré je pod účinnou správou vlády. 3.5. Tovar prepravovaný cez líniu na dočasný účel Ťažkosti sa objavili aj v prípade tovaru, ktorý bol cez líniu prepravený len na dočasný účel. Problém sa týka týchto troch kategórií tovaru: – tovar dočasne prepravený cez líniu potrebný na poskytnutie istej formy služieb (napr.: hudobné nástroje rockovej kapely tureckých Cyperčanov potrebné na realizáciu koncertu na území, ktoré je pod účinnou správou vlády), tlmočnícke vybavenie turecko-cyperskej tlmočníckej spoločnosti, ktorá poskytuje svoje služby na území, ktoré je pod účinnou správou vlády) – výrobky tureckých Cyperčanov dočasne prepravované na územie, ktoré je pod účinnou správou vlády, za účelom ich vystavenia na veľtrhu – technické prístroje tureckých Cyperčanov dočasne prepravované cez líniu na územie, ktoré je pod účinnou správou vlády, za účelom ich opravy na tomto území. Nariadenie o demarkačnej línii neponúka jasné a definitívne riešenie tohto problému. Zdá sa, že systém ad hoc rozhodnutí, ktorý uplatňuje Cyperská republika, nie je dostatočne transparentný. De lege ferenda - tento problém by sa mal riešiť v ďalšom doplnení a zmene nariadenia o demarkačnej línii. 3.6. Zjednodušenie podmienok obchodovania Na zjednodušenie obchodovania s určitými produktmi boli podniknuté tieto opatrenia: Citrusové plody Ako už bolo uvedené, Komisia prijala 4. októbra 2005 nariadenie (ES) č. 1624/2005, ktoré umožňuje prepravu citrusových plodov cez demarkačnú líniu bez toho, aby podliehali clám alebo colným poplatkom s rovnocenným účinkom[11]. Nezávislí experti z niekoľkých členských štátov, ktorých vymenovala Komisia, vykonali na jeseň roku 2005 pred začatím zberu úrody ročnú inšpekciu. Potvrdili výsledky predošlých kontrol vykonaných v roku 2003 a 2004, v ktorých sa uvádzalo, že v severnej časti Cypru sa nevyskytujú škodcovia. Komisia má v úmysle pokračovať v dozore, ktorý bude mať okrem inšpekcií a kontrol sadov a zásielok citrusových plodov určených k predaju cez demarkačnú líniu aj formu kolaterálneho monitorovania. Zemiaky Nezávislí experti z fytosanitárnej oblasti vykonali počas dvoch vegetačných období zber vzoriek a prieskum s cieľom skontrolovať, či boli splnené požiadavky/normy EÚ. Boli vykonané aj laboratórne testy. Po ukončení konaní príslušné útvary Komisie na začiatku roku 2006 opäť povolili obchodovanie so zemiakmi. Všetky zainteresované strany boli informované o možnosti predávať zemiaky za demarkačnú líniu. Komisia pokračuje vo svojom monitorovaní s cieľom zabezpečiť realizovateľnosť obchodovania. Na zemiaky sa nevzťahuje clo. Počas vykazovancieho obdobia sa so zemiakmi neobchodovalo[12]. Med a ryby Komisia v súčasnosti pracuje na znení rozhodnutia o zrušení zákazov a stanovení podmienok obchodovania s určitými živočíšnymi produktmi v rámci nariadenia (ES) č. 866/2004. Toto rozhodnutie by malo umožniť obchodovanie s medom a rybami cez demarkačnú líniu. 3.7. Otázky spojené s DPH Cyperská republika obnovila svoju žiadosť adresovanú Komisii, ktorá sa týka vypracovania návrhu zmien a doplnení nariadenia o demarkačnej línii a/alebo šiestej smernice o DPH, s cieľom zjednodušiť určité ustanovenia týkajúce sa DPH pri obchodovaní cez demarkačnú líniu. Návrhy zahŕňali požiadavku na uplatnenie mechanizmu prenesenia daňovej povinnosti pri dodávkach pochádzajúcich od zdaniteľných osôb so sídlom v oblastiach[13] zdaniteľným osobám na území, ktoré je pod účinnou správou vlády, požiadavku na uplatnenie zjednodušených konaní, pokiaľ ide o vyberanie dane za tovar, ktorý zdaniteľné osoby so sídlom v oblastiach dodávajú nezdaniteľným osobám na územie, ktoré je pod účinnou správou vlády, požiadavku, aby dodávky do oblastí mohli byť klasifikované ako exportné transakcie (zmena a doplnenie článku 5 nariadenia o demarkačnej línii) a požiadavku povoliť zjednodušenie konania v prípade tovaru, ktorý je prepravovaný cez líniu a následne ďalej do iných členských štátov. Komisia tieto návrhy pozorne preskúmala a podrobne informovala Cyperskú republiku, v čom by sa väčšina návrhov príliš odkláňala od acquis , ktoré uplatňuje Komisia, aj keď niektoré z návrhov môžu byť z pohľadu zjednodušenia dobré. Jeden príklad pre ilustráciu: Cyperská republika požadovala, aby dodávky do oblastí boli považované za exportné transakcie (zmena a doplnenie článku 5 nariadenia o demarkačnej línii). Toto navrhované opatrenie nie je konzistentné s ustanoveniami a myšlienkou nariadenia o demarkačnej línii, kde sa predpokladá (na žiadosť Cyperskej republiky), že doprava tovaru z oblastí nie je dovozom. Preto nemožno opačnú transakciu považovať za vývoz. Inými slovami: dodávky s nulovou sadzbou z územia, ktoré je pod účinnou správou vlády, do oblastí by mohli byť považované za opodstatnené, iba ak by sa k nim mohlo pristupovať ako k vývozu. A takto to je – bez ohľadu na to, či sa tieto dodávky nazývajú vývozom. Ak je tovar, ktorý putuje do oblastí, klasifikovaný ako vývoz, musí byť zasa tovar, ktorý putuje z oblastí, adekvátne k tomu pokladaný za dovoz. Iba za týchto okolností by navrhovaná zmena mohla byť akceptovateľná. 4. ZÁVERY Nariadenie naďalej predstavuje stabilný právny rámec pre voľný pohyb Cyperčanov a iných občanov EÚ, ktorí denne prekračujú líniu na miestach prechodu. Zvyšujúce sa počty prípadov nelegálnej migrácie cez demarkačnú líniu však opodstatnene vzbudzujú vážne obavy. Vzhľadom na zaznamenanú vlnu osôb prechádzajúcich cez líniu nelegálnym spôsobom, zastáva Komisia názor, že kontrolu línie vykonávanú zo strany Cyperskej republiky podľa článku 3 nariadenia je potrebné zlepšiť. V porovnaní s vykazovacím obdobím, ktorému sa venuje prvá správa, vykazujú oznámené údaje nárast celkovej hodnoty tovaru prepravovaného cez líniu. Celkový rozsah obchodovania cez demarkačnú líniu (približne 2 mil. EUR ročne) však zostáva veľmi malý. Počas vykazovacieho obdobia bolo na trh uvedených niekoľko nových výrobkov (aj keď len dočasne), čo prispelo k značnému nárastu mesačnej obchodnej hodnoty. Iba v jedinom prípade bol tovar, ktorý bol dopravený za demarkačnú líniu, určený k ďalšej preprave z ostrova. Niekoľko oznámených prípadov potvrdzuje, že je ešte stále mnoho prekážok, ktoré bránia ďalšiemu rozvoju obchodovania cez demarkačnú líniu. Cyperská republika neuznáva osvedčenia o technickom stave úžitkových vozidiel alebo profesionálne vodičské preukazy vydávané orgánmi tureckých Cyperčanov. Legislatíva, ktorá sa nachádza v procese schvaľovania parlamentom Cyperskej republiky môže predstavovať krok vpred na ceste k zlepšeniu súčasnej situácie. Nátlakové skupiny na obidvoch stranách demarkačnej línie sa z rôznych dôvodov usilujú zabrániť rozvoju obchodovania cez líniu. Novou negatívnou črtou je priamy nátlak vyvíjaný na obchodníkov pochádzajúcich z radov tureckých Cyperčanov. Problémom tovaru, ktorý prechádza cez líniu iba za dočasným účelom, je potrebné zaoberať sa de lege ferenda . Ako komplexný záver možno uviesť, že nariadenie o demarkačnej línii naďalej poskytuje pracovný základ pre umožnenie pohybu tovaru a osôb do a z územia Cyperskej republiky, ktoré je pod účinnou správou vlády, i keď množstvo takto prúdiaceho tovaru zostáva malé. Komisia bude naďalej monitorovať uplatňovanie tohto nariadenia. Príloha I Tabuľka s prehľadom mesačných správ od Turecko-cyperskej obchodnej komory podľa článku 8 nariadenia Komisie 1480/2004 (EUR) Jún | € 128 795 | Júl | € 128 014 | August | € 135 837 | September | € 121 712 | Október | € 163 555 | November | € 146 785 | December | € 120 685 | Január | € 129 137 | Február | € 203 019 | Marec | € 226 283 | Apríl | € 148 630 | Celkom | € 1 734 770 | 1 EUR=0,58 CYP PRÍLOHA III: Hodnota tovaru, ktorý bol prepravený cez demarkačnú líniu a hodnota tovaru, ku ktorému boli k dispozícii sprievodné dokumenty vydané Turecko-cyperskou obchodnou komorou [pic] Príloha IV Hodnota tovaru prepravovaného cez demarkačnú líniu podľa údajov poskytnutých orgánmi Cyperskej republiky v porovnaní s údajmi nahlásenými Turecko-cyperskou obchodnou komorou [pic] Celková hodnota nahlásená Cyperskou republikou: | € 1 734 770 | Celková hodnota nahlásená Turecko-cyperskou obchodnou komorou: | € 1 933 067 | Príloha V: Tovar, s ktorým sa najviac obchoduje [pic] Výrobky z dreva/nábytok: | € 347 975 | Zelenina: | € 325 628 | Elektronické zariadenia: | € 244 447 | Výrobky z plastov: | € 227 507 | Papierenské výrobky: | € 190 661 | Iné: | € 596 849 | Celkom: | € 1 933 072 | PRÍLOHA VI: Vývoj zaznamenaný pri tovare, s ktorým sa najviac obchoduje [pic][pic] [1] Ú. v. EÚ L 161, 30.4.2004, s. 128, zmenené a doplnené nariadením Rady (ES) 293/2005 zo 17. februára 2005, Ú. v. EÚ L 50, 23.2.2005, s. 1. [2] Nariadenie Komisie (ES) č. 1283/2005 z 3. augusta 2005, Ú. v. EÚ L 203, 4.8.2005, s. 8 [3] Nariadenie Komisie (ES) č. 1624/2005 zo 4. októbra 2005, Ú. v. EÚ L 259, 5.10.05, s. 17 [4] Nariadenie Komisie (ES) č. 389/2006 z 27. februára 2006, Ú. v. EÚ L 65, 7.3.2006, s. 5. [5] Nariadenie Komisie (ES) 1480/2004 z 10. augusta 2004, Ú. v. EÚ L 272, 20.8.2004, s. 3. [6] Pozri prílohu III. [7] Pozri prílohu IV. [8] Pozri prílohu II. [9] Príloha Vl (pozri hodnoty z februára a marca 2006). [10] Príloha V. [11] Nariadenie Komisie (ES) č. 1624/2005 zo 4. októbra 2005, Ú. v. EÚ L 259, 5.10.2005, s. 17. [12] V júli 2006 boli po politicky motivovanom nátlaku zo strany turecko-cyperských obchodníkov v poslednej chvíli zrušené dve veľké zásielky zemiakov, ktoré mali byť odoslané z prístavu Limassol do členských štátov EÚ. V auguste 2006 bolo však bez závažných prekážok cez líniu prepravených niekoľko nákladných automobilov zemiakov určených pre spotrebu na ostrove. [13] V tejto časti správy znamená slovo „oblasti“ také územie Cyperskej republiky, na ktorom vláda Cyperskej republiky nevykonáva účinnú správu.